Document ID: 32014D0190

DEĊIŻJONI TA' IMPLIMENTAZZJONI TAL-KUMMISSJONI
tat-3 ta' April 2014
li tistabbilixxi t-tqassim annwali, skont l-Istat Membru, tar-riżorsi globali għall-Fond Ewropew għall-Iżvilupp Reġjonali, il-Fond Soċjali Ewropew u l-Fond ta' Koeżjoni fil-qafas tal-Investiment għall-mira tat-tkabbir u l-impjiegi u l-mira tal-kooperazzjoni territorjali Ewropea, it-tqassim annwali, skont l-Istat Membru, tar-riżorsi mill-allokazzjoni speċifika għall-Inizjattiva favur l-Impjieg taż-Żgħażagħ, flimkien mal-lista ta' reġjuni eliġibbli u l-ammonti li għandhom jiġu ttrasferiti mill-allokazzjonijiet tal-Fond ta' Koeżjoni u tal-Fondi Strutturali ta' kull Stat Membru għall-Faċilità Nikkollegaw l-Ewropa u għall-għajnuna maħsuba għall-persuni l-aktar fil-bżonn, għall-perjodu 2014-2020
(notifikata bid-dokument C(2014) 2082)
(2014/190/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (UE) Nru 1303/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni, il-Fond Agrikolu Ewropew għall-Iżvilupp Rurali u l-Fond Marittimu u tas-Sajd Ewropew u li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni u l-Fond Ewropew għall-Affarijiet Marittimi u s-Sajd u li jħassar ir-Regolament tal-Kunsill (KE) Nru 1083/2006 (1), u b'mod partikolari l-Artikolu 91(2) u l-Artikolu 92(6) u (7) tiegħu,
Billi:
(1)
Sabiex jiġi stabbilit qafas finanzjarju xieraq għall-Fondi, skont l-Artikolu 91(2) tar-Regolament (UE) Nru 1303/2013, jeħtieġ li jiġu stabbiliti t-tqassim annwali, skont l-Istat Membru, tar-riżorsi globali allokati fil-qafas tal-Investiment għall-mira tat-tkabbir u l-impjiegi u l-mira tal-kooperazzjoni territorjali Ewropea, u t-tqassim annwali, skont l-Istat Membru, tar-riżorsi mill-allokazzjoni speċifika għall-Inizjattiva favur l-Impjieg taż-Żgħażagħ, kif imsemmi fl-Artikolu 16 tar-Regolament (UE) Nru 1304/2013 tal-Parlament Ewropew u tal-Kunsill. (2).
(2)
Skont l-Artikolu 91(2) tar-Regolament (UE) Nru 1303/2013, din id-Deċiżjoni għandha tistabbilixxi l-lista ta' reġjuni eliġibbli għall-Inizjattiva favur l-Impjieg taż-Żgħażagħ.
(3)
Jeħtieġ li jiġi stabbilit it-tqassim annwali, skont l-Istat Membru, tar-riżorsi speċifiċi allokati skont il-kategoriji differenti tar-reġjuni, kif speċifikat fl-Investiment għall-mira tat-tkabbir u l-impjiegi, inkluż l-allokazzjoni addizzjonali għas-snin 2014 u 2015 favur Ċipru, f'konformità mal-Artikolu 92(2) tar-Regolament imsemmi hawn fuq.
(4)
Jeħtieġ li jiġi stabbilit it-tqassim annwali, skont l-Istat Membru, tar-riżorsi speċifiċi għall-Fond ta' Koeżjoni, imnaqqas bl-ammonti li għandhom jiġu ttrasferiti mill-Istati Membri għall-Faċilità Nikkollegaw l-Ewropa, f'konformità mal-Artikolu 92(6) tar-Regolament imsemmi hawn fuq.
(5)
Jeħtieġ li jiġi stabbilit it-tqassim annwali ta' riżorsi speċifiċi favur ir-reġjuni ultraperiferiċi fi Franza, Spanja u l-Portugall, u r-reġjuni fil-Finlandja u fl-Isvezja li jissodisfaw il-kriterji stipulati fl-Artikolu 2 tal-Protokoll Nru 6 ta' mal-Att tal-Adeżjoni tal-1994.
(6)
Jeħtieġ li jiġi stabbilit it-tqassim annwali tar-riżorsi speċifiċi allokati fil-qafas tal-Inizjattiva favur l-Impjieg taż-Żgħażagħ.
(7)
Jeħtieġ li jiġi stabbilit l-ammont li għandu jiġi ttrasferit mill-Allokazzjoni tal-Fond ta' Koeżjoni ta' kull Stat Membru għall-Faċilità Nikkollegaw l-Ewropa stabbilita permezz tar-Regolament (UE) Nru 1316/2013 tal-Parlament Ewropew u tal-Kunsill (3).
(8)
Jeħtieġ li jiġi stabbilit l-ammont li għandu jiġi ttrasferit minn pagamenti li saru fil-qafas tal-Investiment għall-mira tat-tkabbir u l-impjiegi, għall-għajnuna maħsuba għall-persuni l-aktar fil-bżonn. Dan it-trasferiment jissejjes fuq l-allokazzjoni għall-Fond għal Għajnuna Ewropea għall-Persuni l-Aktar fil-Bżonn (4).
(9)
Jeħtieġ li jiġi stabbilit it-tqassim annwali tar-riżorsi speċifiċi għal azzjonijiet innovattivi taħt l-immaniġġjar dirett jew indirett tal-Kummissjoni fil-qasam tal-iżvilupp urban sostenibbli.
(10)
Jeħtieġ li jiġi stabbilit it-tqassim annwali, skont l-Istat Membru, tar-riżorsi globali għall-mira tal-kooperazzjoni territorjali Ewropea u tar-riżorsi speċifiċi għat-tliet komponenti tagħha f'konformità mal-Artikolu 4(1) tar-Regolament (UE) Nru 1299/2013 tal-Parlament Ewropew u tal-Kunsill (5).
(11)
Għal raġunijiet ta' trasparenza, it-tqassim globali għandu jingħata fi prezzijiet tal-2011.
(12)
Għal raġunijiet ta' pprogrammar mill-Istati Membri, it-tqassim annwali speċifiku għandu jingħata fi prezzijiet attwali biex jirrifletti l-indiċjar ta' 2 % kull sena, f'konformità mal-Artikolu 91(1) tar-Regolament (UE) Nru 1303/2013 u biex jiġu stabbiliti r-riżorsi effettivament disponibbli wara li jitnaqqas is-sostenn għall-Faċilità Nikkollegaw l-Ewropa, l-għajnuna għall-persuni l-aktar fil-bżonn, l-assistenza teknika fuq l-inizjattiva tal-Kummissjoni u l-allokazzjoni għal azzjonijiet innovattivi taħt l-immaniġġjar dirett jew indirett tal-Kummissjoni fil-qasam tal-iżvilupp urban sostenibbli,
ADOTTAT DIN ID-DEĊIŻJONI:
Artikolu 1
It-tqassim annwali tar-riżorsi globali skont l-Istat Membru fil-qafas tal-Investiment għall-mira tat-tkabbir u l-impjiegi, ikun kif stabbilit fl-Anness I.
Artikolu 2
It-tqassim annwali tar-riżorsi globali skont l-Istat Membru fil-qafas tal-mira tal-kooperazzjoni territorjali Ewropea, ikun kif stabbilit fl-Anness II.
Artikolu 3
It-tqassim annwali tar-riżorsi skont l-Istat Membru mill-allokazzjoni speċifika għall-Inizjattiva favur l-Impjieg taż-Żgħażagħ, ikun kif stabbilit fl-Anness III.
Artikolu 4
Ir-reġjuni eliġibbli għall-finanzjament fil-qafas tal-Inizjattiva favur l-Impjieg taż-Żgħażagħ, ikunu dawk elenkati fl-Anness IV.
Artikolu 5
It-tqassim annwali, skont l-Istat Membru, tar-riżorsi globali allokati għal reġjuni inqas żviluppati fil-qafas tal-Investiment għall-mira tat-tkabbir u l-impjiegi u li huma disponibbli għall-ipprogrammar, ikun kif stabbilit fl-Anness V.
Artikolu 6
It-tqassim annwali, skont l-Istat Membru, tar-riżorsi globali allokati għal reġjuni fi tranżizzjoni fil-qafas tal-Investiment għall-mira tat-tkabbir u l-impjiegi u li huma disponibbli għall-ipprogrammar, ikun kif stabbilit fl-Anness VI.
Artikolu 7
It-tqassim annwali, skont l-Istat Membru, tar-riżorsi globali allokati għal reġjuni aktar żviluppati fil-qafas tal-Investiment għall-mira tat-tkabbir u l-impjiegi u li huma disponibbli għall-ipprogrammar, ikun kif stabbilit fl-Anness VII.
Artikolu 8
It-tqassim annwali, skont l-Istat Membru, tar-riżorsi globali allokati għall-Fond ta' Koeżjoni fil-qafas tal-Investiment għall-mira tat-tkabbir u l-impjiegi u li huma disponibbli għall-ipprogrammar, ikun kif stabbilit fl-Anness VIII.
Artikolu 9
It-tqassim annwali, skont l-Istat Membru, tar-riżorsi globali allokati għall-finanzjament addizzjonali għar-reġjuni ultraperiferiċi u r-reġjuni NUTS 2 li jissodisfaw il-kriterji stipulati fl-Artikolu 2 tal-Protokoll 6 għall-Att tal-Adeżjoni tal-1994 fil-qafas tal-Investiment għall-mira tat-tkabbir u l-impjiegi u li huma disponibbli għall-ipprogrammar, ikun kif stabbilit fl-Anness IX.
Artikolu 10
It-tqassim annwali, skont l-Istat Membru, tar-riżorsi mill-allokazzjoni speċifika għall-Inizjattiva favur l-Impjieg taż-Żgħażagħ u li huma disponibbli għall-ipprogrammar, ikun kif stabbilit fl-Anness X.
Artikolu 11
It-tqassim annwali tal-ammonti li għandhom jiġu ttrasferiti mill-allokazzjoni tal-Fond ta' Koeżjoni ta' kull Stat Membru għall-Faċilità Nikkollegaw l-Ewropa, ikun kif stabbilit fl-Anness XI.
Artikolu 12
It-tqassim annwali tal-ammonti li għandhom jiġu ttrasferiti mill-allokazzjoni globali ta' kull Stat Membru fil-qafas tal-Investiment għall-mira tat-tkabbir għall-għajnuna maħsuba għall-persuni l-aktar fil-bżonn, ikun kif stabbilit fl-Anness XII.
Artikolu 13
It-tqassim annwali tar-riżorsi għall-azzjonijiet innovattivi taħt l-immaniġġjar dirett jew indirett tal-Kummissjoni fil-qasam tal-iżvilupp urban sostenibbli, ikun kif stabbilit fl-Anness XIII.
Artikolu 14
It-tqassim annwali, skont l-Istat Membru, tar-riżorsi globali allokati fil-qafas tal-komponent ta' kooperazzjoni transfruntiera tal-mira ta' Kooperazzjoni territorjali Ewropea u li huma disponibbli għall-ipprogrammar, ikun kif stabbilit fl-Anness XIV.
Artikolu 15
It-tqassim annwali, skont l-Istat Membru, tar-riżorsi globali allokati fil-qafas tal-komponent ta' kooperazzjoni transnazzjonali tal-mira tal-kooperazzjoni territorjali Ewropea u li huma disponibbli għall-ipprogrammar, ikun kif stabbilit fl-Anness XV.
Artikolu 16
It-tqassim annwali tar-riżorsi globali allokati fil-qafas tal-komponent ta' kooperazzjoni interreġjonali tal-mira tal-kooperazzjoni territorjali Ewropea u li huma disponibbli għall-ipprogrammar, ikun kif stabbilit fl-Anness XVI.
Artikolu 17
Din id-Deċiżjoni hija indirizzata lill-Istati Membri.
Magħmul fi Brussell, it-3 ta' April 2014.

Labels: 19
5
0
9
15